Minja Korhonen

Minja Korhonen (s. 19. toukokuuta 2007) on suomalainen yhdistetyn hiihtäjä ja mäkihyppääjä. 

Korhonen tuli 15-vuotiaana 23. sijalle henkilökohtaisessa kilpailussa ja kuudenneksi sekajoukkuekilpailussa Planican MM-kilpailuissa 2023, kun suomalaiset naiset kilpailivat yhdistetyssä ensi kertaa aikuisten arvokilpailuissa. Hän voitti seuraavana talvena 2024 Gangwonin nuorten olympialaisissa kultaa sekä henkilökohtaisessa että sekajoukkuekilpailussa. Samana vuonna hän voitti nuorten maailmanmestaruuden Planicassa. Hän voitti 2025 parisprintin nuorten maailmanmestaruuden Heta Hirvosen kanssa. Trondheimin aikuisten MM-kilpailuissa 2025 hän oli yhteislähtökilpailussa kahdestoista, normaalimäen kilpailussa yhdeksästoista ja sekajoukkuekilpailussa viides. Mäkihypyn joukkuekilpailussa hän oli yhdeksäs. Milanon ja Cortinan olympialaisissa 2026 hän oli mäkihypyn normaalimäessä 31:s, ja suurmäessä 36:s.

Yhdistetyn kesä-GP-kiertueella 2022 Korhonen sijoittui kahdesti toiseksi: elokuussa Oberwiesenthalissa ja syyskuun alussa Tschaggunsissa. Yhdistetyn maailmancupissa hän on kilpaillut joulukuusta 2022 alkaen, sijoittuen kaudella 2022–2023 parhaimmillaan 16:nneksi joulukuussa Lillehammerin toisessa kilpailussa ja tammikuussa Otepäässä. Maailmancupin kokonaispisteissä hän sijoittui ensimmäisellä kaudellaan sijalle 25. Kymmenen parhaan joukkoon hän sijoittui ensimmäisen kerran oltuaan kuudes Lillehammerissa joulukuussa 2023. Ensimmäisen maailmancupin palkintokorokesijoituksensa Korhonen saavutti kaudella 2023–2024, kun hän sijoittui kolmanneksi Ramsaun Gundersen -kilpailussa 15. joulukuuta 2023. Yhdistetyn maailmancup kaudella 2024-2025 hän oli Ramsaussa kolmas yhteislähtökilpailussa 20. joulukuuta 2024, sijoittuen kauden 2024–2025 kokonaiskilpailussa seitsemänneksi. Yhdistetyn 2025 kesä GP-kiertueella Korhonen voitti yhdistetyn osakilpailun Italian Val Di Fiemmessä, voittaen samalla kiertueen Best Jumper Trophyn. Yhdistetyn maailmancup-kaudella 2025–2026 oli Korhonen kolmas joulukuussa Ramsaun yhteislähtökilpailussa, toinen tammikuussa Otepäässä yhteislähtö- ja Individual Compact -kilpailuissa sekä kolmas Gundersen-kilpailussa. Saksan Oberhofissa tammikuussa 2026 hän oli kolmas Individual Compact ja toinen Individual Gundesen -kilpailuissa.

Euroopan olympiakomiteoiden vuosikokouksessa Bukarestissa, Eurooppalaisten olympiakomiteoiden edustajat äänestivät Korhosen Piotr Nurowski –palkinnon voittajaksi, vuoden 2024 nuoreksi eurooppalaiseksi urheilijaksi.

Suomen urheilutoimittajien liitto valitsi Korhosen Suomen nuoreksi urheilijaksi 2024.

Korhonen edustaa mäkihypyssä ja yhdistetyssä Siilinjärven Ponnistusta ja maastohiihdossa Siilinjärven Hiihtoseuraa. Hän on voittanut yhdistetyn Suomen mestaruuksia ja erikoismäen mitaleja muun muassa vuosina 2023 - 2026 niin kesällä kuin talvella.

 Lähteet 

Luokka:Suomalaiset yhdistetyn hiihtäjät
Luokka:Suomalaiset mäkihyppääjät
Luokka:Vuonna 2007 syntyneet
Luokka:Elävät henkilöt